Ihmisiä kadulla Sevastopolissa 11. maaliskuuta 2014 - mainoksessa lukee: "16. maaliskuuta valitsemme joko... tai...".

Ihmisiä kadulla Sevastopolissa 11. maaliskuuta 2014 - mainoksessa lukee: "16. maaliskuuta valitsemme joko... tai...". Viktor Drachev / AFP / Lehtikuva

Äänestäjille tarjotaan käytännössä lyhyt ja hieman pitempi tie osaksi Venäjää, ei mahdollisuutta pitää Krim Ukrainan autonomisena osana.

Kansanäänestyksessä, jonka Krimin aluehallinto aikoo järjestää sunnuntaina Krimin liittymisestä Venäjään, ei tarjota vaihtoehtona Krimin nykyisen autonomisen aseman säilyttämistä, ilmenee hallinnon internetsivulla julkaistusta äänestyslipusta.

Äänestäjää pyydetään valitsemaan, kannattaako hän Krimin liittämistä Venäjän federaatioon vai vuoden 1992 perustuslain palauttamista. Lyhytaikainen perustuslaki antoi Krimille oikeuden valita liittolaisensa itsenäisen valtion tavoin.

Käytännössä ensimmäinen vaihtoehto on lyhyt tie osaksi Venäjää, toinen pitempi reitti samaan päämäärään, sanovat politiikantuntijat.

Molempien vaihtoehtojen vieressä on rastitettavaksi vain kyllä-ruutu. Lippu, josta rasti puuttuu, katsotaan mitättömäksi. Myöskään boikotoiminen ei auta: ratkaisu tehdään äänestäneiden enemmistön kannan perusteella; äänioikeutettujen kokonaismäärään sitä ei suhteuteta.

Krimillä ihmisiä houkutellaan äänestämään Venäjä-mielisten julistekampanjalla, jossa yksi Krimin kartta on peitetty Venäjän lipulla ja toinen suurella hakaristillä. Sevastopolissa yksi juliste kehottaa myös sanallisesti äänestämään "fasismin pysäyttämiseksi".

Lähteet: Reuters, Yle Uutiset